แจ้งเตือนเริ่มเข้าหน้าแล้งแล้ว เร่งเดินหน้าเก็บกักน้ำสำรองใช้อย่างเพียงพอ
นายทวีศักดิ์ ธนเดโชพล รองอธิบดีกรมชลประทาน กล่าวหลังเป็นประธานการประชุมคณะอนุกรรมการติดตามและวิเคราะห์แนวโน้มสถานการณ์น้ำว่า ปัจจุบันอ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกันทั้งสิ้น 59,666 ล้าน ลบ.ม. ของความจุอ่างฯ รวมกัน ภาพรวมสถานการณ์น้ำอยู่ในเกณฑ์ปกติ ส่วนสถานการณ์อุทกภัย ในพื้นที่ลุ่มเจ้าพระยา ลุ่มน้ำชี-มูล กลับเข้าสู่ภาวะปกติแล้ว สำหรับพื้นที่ลุ่มน้ำท่าจีนและพื้นที่ภาคใต้ บริเวณจังหวัดนครศรีธรรมราชและสุราษฎร์ธานี ยังคงมีพื้นที่น้ำท่วมบริเวณพื้นที่ลุ่มต่ำอยู่บางส่วน คาดว่าสถานการณ์จะกลับเข้าสู่ภาวะปกติภายในสองสัปดาห์นี้ ทั้งนี้จากการคาดการณ์ของกรมอุตุนิยมวิทยา พบว่าในช่วงวันที่ 7 - 8 ธันวาคมนี้ มีความกดอากาศสูงหรือมวลอากาศเย็นกำลังค่อนข้างแรงจากประเทศจีนยังคงปกคลุมประเทศไทย ลักษณะเช่นนี้ทำให้ภาคเหนือและภาคตะวันออกเฉียงเหนือ มีอากาศเย็นถึงหนาว ส่วนภาคกลางและภาคตะวันออก มีอากาศเย็น สำหรับมรสุมตะวันออกเฉียงเหนือที่พัดปกคลุมอ่าวไทย ภาคใต้ และทะเลอันดามันมีกำลังอ่อนลง ทำให้บริเวณภาคใต้มีฝนลดน้อยลงนั้น จึงได้เน้นย้ำให้โครงการชลประทานทุกพื้นที่ พิจารณาเก็บกักน้ำไว้ในแหล่งน้ำธรรมชาติและอ่างเก็บน้ำต่างๆ ไว้ให้ได้มากที่สุด โดยเฉพาะพื้นที่ลุ่มเจ้าพระยา ที่ต้องสำรองน้ำไว้ เพื่อปรับปฏิทินการเพาะปลูกข้าวนาปรังปี 65 ลดผลกระทบจากสถานการณ์น้ำหลาก ตามข้อสั่งการของรัฐบาล